Maatietopalvelu

Kyselyvastaus

**Asiakirjan tunnus:** KT858

**Päivämäärä**: 8.3.2024

**Julkisuus:** Julkinen

**Iran / Kolbarit, oikeudenloukkaukset ja viranomaismielenkiinto**

**Iran / Kolbars, infringements and targeting by the authorities**

Kysymykset

1. Mitä tai keitä ovat kolbarit?  
2. Kohdistuuko heihin systemaattisia oikeudenloukkauksia viranomaisten taholta? Millaisia?  
3. Onko raportoitu, että kolbarin työstä tai salakuljetuksesta saisi rangaistuksia? Millaisia rangaistuksia? Onko raportoitu etnisellä taustalla olevan vaikutusta rangaistuksiin?  
4. Onko raportoitu, että viranomaiset etsisivät kolbarina aiemmin työskennelleitä? Kohdistuuko kolbareihin yleisesti kiinnostusta viranomaisten taholta?

Questions

1. Who are kolbars?  
2. Are the Iranian authorities conducting systematic infringements against them? What kind of infringements?  
3. Are there reports on sentences given to kolbars because of their work? What kind of sentences? Has there been reports on that the ethnic orgin would have affected the sentences?  
4. Are there reports on authorities targeting people who have previously worked as kolbars? Is there general interest on the kolbars by the authorities?

# Mitä tai keitä ovat kolbarit?

*Kolbarit* tai *kulbarit* ovat rajakuriireja, jotka kuljettavat jalan tai hevosten avulla tavaroita virallisten rajanylityspaikkojen ohitse pääasiassa Irakin Kurdistanista Iranin Länsi-Azerbaidzhanin, Kurdistanin ja Kermanshahin maakuntiin. Kolbarit ovat etnisyydeltään kurdeja[[1]](#footnote-1).[[2]](#footnote-2) Iranin viranomaiset pitävät kolbareita laittomien tuotteiden salakuljettajina.[[3]](#footnote-3) Kolbarit kuljettavat pääosin tavanomaisia kulutustavaroita[[4]](#footnote-4), joiden vienti Iraniin on usein rajoitettua kansainvälisten talouspakotteiden vuoksi mutta näin kuriirit ohittavat myös Iranin tullisäännökset. Tuotteet voivat olla esimerkiksi ruokaa, elektroniikkaa tai auton osia.[[5]](#footnote-5) Iran Wire -sivuston haastatteleman kolbarin mukaan kuriirit eivät kuljeta alkoholia, koska se on laitonta Iranissa ja sen salakuljettamiseen liittyy suuria riskejä.[[6]](#footnote-6) Kansainvälistä järjestäytynyttä rikollisuutta vastaan toimivan kansalaisjärjestön Global Initiative Against Transnational Organized Crimen (GIATOC) vuonna 2019 julkaiseman selvityksen mukaan kuitenkin osa kuriireista kuljettaa myös alkoholia. Samassa selvityksessä todetaan myös, että osa kolbareista salakuljettaa Iraniin myös muita laittomia tuotteita, kuten huumausaineita ja niiden valmistamiseen käytettäviä aineita ja laitteita ja laittomia aseita.[[7]](#footnote-7) Arviot kolbareina toimivien määrästä vaihtelevat 80000 ja 300 000 välillä.[[8]](#footnote-8)

Tavaroiden kuljettaminen on pitkälle organisoitua toimintaa ja osaa työstä kontrolloivat rikollisjärjestöt[[9]](#footnote-9) ja Iran Wiren mukaan laillistenkin tuotteiden kauppaa kontrolloivat kaupungeissa asuvat iranilaisyrittäjät[[10]](#footnote-10). GIATOCin mukaan tavanomaiset kuljetustavarat ovat tuotteita, jotka on laillisesti maahantuotu Irakiin mutta ne viedään viralliset prosessit välttäen Iraniin.[[11]](#footnote-11) Rajan molemmilla puolilla toimii välittäjiä, jotka huolehtivat tavaroiden kuljettamisesta rajan läheisyyteen, josta kolbarit noutavat tuotteet ja vievät ne rajan toiselle puolelle paikkaan, josta välittäjä jälleen kuljettaa tavarat eteenpäin Iranin sisällä.[[12]](#footnote-12) Edellä mainittujen lähteiden perusteella voidaan todeta, että kolbarit yleensä vastaavat vain tuotteiden kuljettamisesta rajan yli ja muut prosessin vaiheet ovat muiden toimijoiden hallinnassa.

Vaikka tuotteiden kuljetus on Iranin viranomaisten näkökulmasta periaatteessa laitonta toimintaa, joillain tavanomaisia kulutustavaroita kuljettavilla kolbareilla on viranomaisten lupa toiminnalle.[[13]](#footnote-13) Yhdelläkään GIATOCin haastattelemista kolbareista ei kuitenkaan tällaista lupaa ollut, koska sen saaminen on vaikeaa suuren kysynnän vuoksi. Luvalla saa oikeuden kuljettaa tiettyjä tuotteita rajatun ajanjakson ajan.[[14]](#footnote-14) Hollantilaisen Reporters Onlinen julkaiseman artikkelin mukaan luvalla toimiva kolbar saa oikeuden kuljettaa ”laillisia tuotteita”, ylittää rajan laillisesti, perheelleen sairausvakuutuksen ja oikeuden eläkkeeseen.[[15]](#footnote-15) Tarkempaa tietoa luvan hankkimisesta, sen antamista oikeuksista ja yleisyydestä ei ollut löydettävissä tietoa käytettävissä olevista lähteistä.

# Kohdistuuko heihin systemaattisia oikeudenloukkauksia viranomaisten taholta? Millaisia?

YK:n ihmisoikeusvaltuutetun toimisto on useana vuotena raportoinut Iranin turvallisuusjoukkojen käyttäneen tarpeetonta ja suhteetonta väkivaltaa kolbareita vastaan, minkä seurauksena on raportoitu useiden kolbareiden kuolemista ja haavoittumisista.[[16]](#footnote-16) Aikavälillä 1.1.-1.12.2021 YK raportoi yli 200 kurdi- tai belutsirajakuriirin kuolleen tai haavoittuneen koko Iranissa rajaturvallisuusviranomaisten ammuttua heitä.[[17]](#footnote-17) Aikavälillä 1.1.-15.5.2022 YK raportoi Kermanshahissa 19 kolbarin kuolemasta ja 114 kolbarin haavoittumisesta rajaturvallisuusviranomaisten väkivallan seurauksena.[[18]](#footnote-18) Ihmisoikeusvaltuutetun toimiston aikaväliä 1.8.2022–31.7.2023 käsittelevässä raportissa todetaan viranomaisten kolbareihin kohdistuneen kohtuuttoman väkivallan jatkuneen edelleen.[[19]](#footnote-19) YK:n mukaan tapauksista ei ole tehty minkäänlaista tutkintaa, mutta viranomaisten mukaan ”rajavartijat käyttävät väkivaltaa vain ’terroristiryhmiä’ ja ’aseellisia salakuljettajia’ kohtaan valvoessaan maan rajoja”.[[20]](#footnote-20) Todellisuudessa kolbarit ovat aseettomia.[[21]](#footnote-21)

Myös useat kansalais- ja ihmisoikeusjärjestöt ovat raportoineet Iranin turvallisuusviranomaisten kolbareita vastaan kohdistamasta väkivallasta. GIATAC toteaa, että vaikka Iranin rajavartijat näyttävät sulkevan silmänsä joiltakin salakuljetusoperaatioilta, toisinaan ne ryhtyvät toimenpiteisiin kuriireja vastaan. On epäselvää, miten mahdollisen kuljetusluvan omaaminen vaikuttaa kohteeksi joutumiseen, sillä kuriirit kulkevat vuorten yli suurissa ryhmissä, minkä vuoksi Iranin rajavartijoiden on vaikea selvittää etäältä, kenellä lupia on hallussaan.[[22]](#footnote-22) Minority Rights Group -ihmisoikeusjärjestön mukaan kiinni jäädessään kolbarit saatetaan pakottaa maksamaan lahjuksia rajavartijoille, jotka voivat lahjuksista huolimatta takavarikoida tavaroita tai tappaa kuljetukseen käytettävät eläimet. Lisäksi Iranin rajavartijat saattavat käyttää kohtuutonta voimaa tai suorittaa laittomia teloituksia ampumalla mielivaltaisesti kolbareita, jotka ovat ylittämässä rajaa.[[23]](#footnote-23) Ranskasta toimivan Kurdistan Human Rights Network -kansalaisjärjestön mukaan vuonna 2023 turvallisuusviranomaiset ampuivat kuoliaaksi ainakin 19 ja haavoittivat 205 kolbaria Iranin rajamaakunnissa Länsi-Azerbaidzhanissa, Kurdistanissa ja Kermanshahissa. Lisäksi yksi haavoittui Irakin rajavartijoiden luodista.[[24]](#footnote-24) Vastaavasti kurdien tilannetta Iranissa seuraava Hengaw-ihmisoikeusjärjestö raportoi vuonna 2023 yhteensä 27 kolbarin kuolleen ja 259 haavoittuneen Iranin turvallisuusjoukkojen tulituksen seurauksena.[[25]](#footnote-25)

# Onko raportoitu, että kolbarin työstä tai salakuljetuksesta saisi rangaistuksia? Millaisia rangaistuksia? Onko raportoitu etnisellä taustalla olevan vaikutusta rangaistuksiin?

Pidätetyiksi joutuneiden kolbareiden määrästä ei ole saatavilla tietoa Iranin viranomaisilta, mutta yhdysvaltalainen Outside-lehti arvioi kolbareita käsittelevässä artikkelissa, että kolbarien itsensä mukaan pidätetyksi voi joutua jopa tuhansia kolbareita vuodessa.[[26]](#footnote-26) Minority Rights Groupin mukaan pidätetyiksi joutuneet kolbarit voivat saada syytteen tavaroiden laittomasta maahantuonnista ja lisäksi syytteen riippuen siitä, mitä he ovat salakuljettaneet ja onko tuote laiton Iranissa.[[27]](#footnote-27) Iran Wiren mukaan tavaroiden ja valuutan laittomasta maahantuonnista itsessään voi sakkorangaistuksen ja lisäksi salakuljetettu omaisuus takavarikoidaan.[[28]](#footnote-28) Minority Rights Groupin mukaan joidenkin tavaroiden salakuljettamisesta voi saada myös ruoskaniskurangaistuksen. Huumausaineiden hallussapidosta ja kuljettamisesta voidaan Iranissa tuomita kuolemanrangaistukseen.[[29]](#footnote-29) Tietoja[[30]](#footnote-30) kolbareiden käytännössä saamista rangaistuksista on vain vähän saatavilla. Outside-lehden artikkelissa kerrotaan kolbarista, joka oli joutunut pidätetyksi ja saanut kuuden kuukauden vankeustuomion[[31]](#footnote-31).

Minority Rights Group huomauttaa lisäksi, että oikeuskäsittelyt Iranin oikeusjärjestelmässä eivät pääsääntöisesti täytä oikeudenmukaisen oikeudenkäynnin periaatteita. Syytetyt saattavat joutua kidutuksen ja kaltoinkohtelun kohteiksi, heidät saatetaan pakottaa tunnustamaan tai heiltä saatetaan evätä oikeus asianajajaan tai muuhun edustajaan. Kolbarit voivat Minority Rights Groupin mukaan joutua myös etnisyytensä vuoksi poliittisten oikeudenkäyntien kohteiksi ja kurdeina heitä voidaan syyttää kansallisen turvallisuuden vaarantamisesta esimerkiksi oletetun yhteiskunnallisen toiminnan tai kurdien poliittiseen puolueeseen kuulumisen vuoksi.[[32]](#footnote-32)

Norjasta toimiva Iran Human Rights -kansalaisjärjestö raportoi, että Iranissa teloitettiin vuonna 2023 yhteensä 471 ihmistä huumausainerikoksista ja 39 ihmistä kansallisen turvallisuuden vaarantamisesta. Nämä syyteet käsitellään vallankumoustuomioistuimissa, joissa oikeudenkäyntien on todettu olevan systemaattisesti oikeudenmukaisuusperiaatteiden vastaisia.[[33]](#footnote-33) Ihmisoikeusjärjestöt ovat raportoineet ainakin yhdestä kolbarina toimineen henkilön teloituksesta viime vuosina. Maaliskuussa 2023 Iran teloitti kolbarina toimineen henkilön, jonka viranomaiset olivat pidättäneet vuonna 2017 tämän ylitettyä Irakin ja Iranin rajan. Hän sai kuolemantuomion, koska hänen epäiltiin olleen kurdien poliittisen puolueen jäsen.[[34]](#footnote-34)

# Onko raportoitu, että viranomaiset etsisivät kolbarina aiemmin työskennelleitä? Kohdistuuko kolbareihin yleisesti kiinnostusta viranomaisten taholta?

Käytettävissä olevissa lähteissä[[35]](#footnote-35) ei ole saatavilla juurikaan tietoa siitä, missä määrin viranomaiset pyrkivät mahdollisesti etsimään ja pidättämään kolbareita muualla kuin kuljetustoiminnan yhteydessä Iranin rajaseudulla, jossa, kuten edellä todetaan, Iranin viranomaiset ovat mielivaltaisesti ampuneet ja pidättäneet kolbareita. Edellä käsitellään myös viranomaisten suhtautumista kolbareihin.

Iran Human Rights Society -ihmisoikeusjärjestö uutisoi elokuussa 2023, että Iranin rajavartijoiden haavoittamat kolbarit eivät uskalla hakeutua hoitoon, koska pelkäävät joutua pidätetyiksi[[36]](#footnote-36).

# Lähteet

Australia: DFAT (Department of Foreign Affairs and Trade) 24.7.2023*. DFAT Country Information Report: Iran*. Saatavilla: <https://www.ecoi.net/en/file/local/2095685/country-information-report-iran.pdf> (käyty 7.3.2024).

DIS (Danish Immigration Service) 2/2020. *Iranian Kurds: Consequences of political activities in Iran and KRI*. Saatavilla: [https://www.ecoi.net/en/file/local/2024578/  
Report+on+Iranian+Kurds+Feb+2020.pdf](https://www.ecoi.net/en/file/local/2024578/Report+on+Iranian+Kurds+Feb+2020.pdf) (käyty 8.3.2024).

GIATOC (Global Initiative Against Transnational Organized Crime) 2019. *Sanctions and smuggling: Iraqi Kurdistan and Iran’s border economics*. <https://globalinitiative.net/wp-content/uploads/2019/04/TGIATOC-Report-Sanctions-Iraq-Iran-05Apr1300-Web.pdf> (käyty 7.3.2024).

Hengaw 31.12.2023. *Hengaw's Comprehensive Report on Human Rights in Iran for the Year 2023*. <https://hengaw.net/en/news/2023/12/hengaws-comprehensive-report-on-human-rights-in-iran-for-the-year-2023> (käyty 7.3.2024).

Iran Human Rights 2024. *Annual Report on the Death Penalty in Iran 2023*. <https://iranhr.net/media/files/Iran_Human_Rights-Annual_Report_2023.pdf> (käyty 7.3.2024).

Iran HRS (Iran Human Rights Society) 14.8.2023. *Arslan Rasouli, a young Kolbar killed by security forces*. <https://en.iranhrs.org/arslan-rasouli-a-young-kolbar-killed-by-security-forces/> (käyty 7.3.2024).

Iran Wire 12.2.2020. *Who are the Kulbars? Why are they Systematically Targeted and Killed?* <https://iranwire.com/en/features/66702/> (käyty 7.3.2024).

KHRN (Kurdistan Human Rights Network) 9.1.2024. *Kurdistan Human Rights Network’s Annual Report – 2023*. [https://kurdistanhumanrights.org/en/publications/annual-report/2024/01/09/  
kurdistan-human-rights-networks-annual-report-2023-2/](https://kurdistanhumanrights.org/en/publications/annual-report/2024/01/09/kurdistan-human-rights-networks-annual-report-2023-2/) (käyty 7.3.2024).

MRG (Minority Rights Group) & CCCR (Ceasefire Centre for Civilian Rights) 6/2020. *In the Name of Security: Human rights violations under Iran’s national security laws*. Saatavilla: <https://www.ecoi.net/en/file/local/2033174/In-the-Name-of-Security_Iran_EN_June20.pdf> (käyty 7.3.2024).

Outside 18.10.2021. *The World’s Most Dangerous Mountains*. [https://www.outsideonline.com/  
outdoor-adventure/exploration-survival/kolbars-smuggling-kurds-iraq-iran-border/](https://www.outsideonline.com/outdoor-adventure/exploration-survival/kolbars-smuggling-kurds-iraq-iran-border/) (käyty 7.3.2024).

Reporters Online / IKHRW (Iranian Kurdistan Human Rights Watch) 23.12.2020. *Kurdish smugglers and the Iranian-Iraqi border trade full of dangers*. [https://www.ikhrw.com/en/article/kurdish-smugglers-and-the-iranian-iraqi-border-trade-full-of-dangers/](https://www.ikhrw.com/en/article/kurdish-smugglers-and-the-iranian-iraqi-border-trade-full-of-dangers/#comments) (käyty 7.3.2024).

Rudaw 17.3.2023. *Iran executes Kurd after five years in prison*. [https://www.rudaw.net/  
english/middleeast/iran/17032023](https://www.rudaw.net/english/middleeast/iran/17032023) (käyty 7.3.2024).

UNGA (United Nations General Assembly)

6.10.2023. *Situation of human rights in the Islamic Republic of Iran Report of the Secretary-General*. <https://undocs.org/A/78/511> (käyty 7.3.2024).

14.10.2022. *Situation of human rights in the Islamic Republic of Iran Report of the Secretary-General*. <https://undocs.org/A/77/525> (käyty 7.3.2024).

UNGA/HRC (United Nations General Assembly / Human Rights Council) 13.1.2022. *Situation of human rights in the Islamic Republic of Iran: Report of the Special Rapporteur on the situation of human rights in the Islamic Republic of Iran, Javaid Rehman*. [https://undocs.org/  
A/HRC/49/75](https://undocs.org/A/HRC/49/75) (käyty 7.3.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. *Kolbar* on nimenomaan kurdiyhteisöissä kuriireista käytetty nimitys. Myös muiden etnisyyksien edustajia toimii vastaavissa ammateissa. Iranin ja Pakistanin rajalla vastaavaa toimintaa harjoittavat belutsiyhteisöjen *sukhtbarit*. (MRG & CCCR 6/2020, s. 25.) [↑](#footnote-ref-1)
2. Iran Wire 12.2.2020; GIATOC 2019, s. 1. [↑](#footnote-ref-2)
3. Australia: DFAT 24.7.2023, s. 5, 34. [↑](#footnote-ref-3)
4. Iran Wire 12.2.2020; GIATOC 2019, s. 2, 11–12. [↑](#footnote-ref-4)
5. Reporters Online / IKHRW 23.12.2020; GIATOC 2019, s. 2. [↑](#footnote-ref-5)
6. Iran Wire 12.2.2020. [↑](#footnote-ref-6)
7. GIATOC 2019, s. 2, 11–12. [↑](#footnote-ref-7)
8. Outside 18.10.2021; DIS 2/2020, s. 98; Iran Wire 12.2.2020. [↑](#footnote-ref-8)
9. MRG & CCCR 6/2020, s. 24-25; GIATOC 2019, s. 1. [↑](#footnote-ref-9)
10. Iran Wire 12.2.2020. [↑](#footnote-ref-10)
11. GIATOC 2019, s. 2. [↑](#footnote-ref-11)
12. Iran Wire 12.2.2020. [↑](#footnote-ref-12)
13. Reporters Online / IKHRW 23.12.2020. [↑](#footnote-ref-13)
14. GIATOC 2019, s. 12. [↑](#footnote-ref-14)
15. Reporters Online / IKHRW 23.12.2020. [↑](#footnote-ref-15)
16. UNGA/HRC 13.1.2022, s. 4; UNGA 14.10.2022, s. 4; UNGA 6.10.2023, s. 13. [↑](#footnote-ref-16)
17. UNGA/HRC 13.1.2022, s. 4. [↑](#footnote-ref-17)
18. UNGA 14.10.2022, s. 4. [↑](#footnote-ref-18)
19. UNGA 6.10.2023, s. 13. [↑](#footnote-ref-19)
20. UNGA/HRC 13.1.2022, s. 4. [↑](#footnote-ref-20)
21. DIS 2/2020, s. 69. [↑](#footnote-ref-21)
22. GIATOC 2019, s. 11–12. [↑](#footnote-ref-22)
23. MRG & CCCR 6/2020, s. 24–25. [↑](#footnote-ref-23)
24. KHRN 9.1.2024. [↑](#footnote-ref-24)
25. Hengaw 31.12.2023. [↑](#footnote-ref-25)
26. Outside 18.10.2021. [↑](#footnote-ref-26)
27. MRG & CCCR 6/2020, s. 24–25. [↑](#footnote-ref-27)
28. Iran Wire 12.2.2020. [↑](#footnote-ref-28)
29. MRG & CCCR 6/2020, s. 24–25. [↑](#footnote-ref-29)
30. Tietoa on haettu englanninkielellä vuosina 2021–2024 julkaistuista artikkeleista eri ihmisoikeusjärjestöjen internetsivuilta, mm. Center for Human Rights in Iran (<https://iranhumanrights.org>), Hengaw (<https://hengaw.net>), Iran Human Rights (<https://iranhr.net>), KHRN (<https://kurditanhumanrights.org>), Washington Kurdish Institute (<https://dckurd.org>) sekä lähdeluettelossa mainituista raporteista. [↑](#footnote-ref-30)
31. Outside 18.10.2021. [↑](#footnote-ref-31)
32. MRG & CCCR 6/2020, s. 24–25. [↑](#footnote-ref-32)
33. Iran Human Rights 2024, s. 46–47, 56–57. [↑](#footnote-ref-33)
34. Iran Human Rights 2024, s. 47; Rudaw 17.3.2023. [↑](#footnote-ref-34)
35. Tietoa on haettu englanninkielellä vuosina 2021–2024 julkaistuista artikkeleista eri ihmisoikeusjärjestöjen internetsivuilta, mm. Center for Human Rights in Iran (<https://iranhumanrights.org>), Hengaw (<https://hengaw.net>), Iran Human Rights (<https://iranhr.net>), KHRN (<https://kurditanhumanrights.org>), Washington Kurdish Institute (<https://dckurd.org>) sekä lähdeluettelossa mainituista raporteista. [↑](#footnote-ref-35)
36. Iran HRS 14.8.2023. [↑](#footnote-ref-36)